Title: Zámery a postup privatizácie a doprivatizácie
Author: ValovicovaM
Last saved by: jost
Company: MH SR

Predkladacia správa

	Vláda Slovenskej republiky vo svojom programovom vyhlásení prezentovala cieľ dokončiť proces privatizácie, a to za podmienok ekonomickej výhodnosti pre štát, ako aj dodržania transparentnosti a pravidiel hospodárskej súťaže. 

V nadväznosti na Programové vyhlásenie vlády SR bol koncom roka 2003 deklarovaný zámer koaličných partnerov doprivatizovať 51% majetkovú účasť Fondu národného majetku SR v distribučných energetických spoločnostiach, ktoré už majú konkrétneho vlastníka 49% akcií. 

	Legislatívne podmienky pre naplnenie Programového vyhlásenia vlády SR v oblasti privatizácie vytvoril zákon č. 564 zo 4. decembra 2003, ktorým sa mení a dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov. Takto sa vytvoril priestor pre doprivatizovanie podnikov a spoločností s charakterom prirodzeného monopolu v plnom rozsahu. Zákon č. 92/1991 v znení neskorších predpisov zároveň v ustanovení § 10 ods. 2 určuje prerokovanie zámerov a postupu privatizácie majetkových účasti Fondu národného majetku SR na podnikaní spoločností s charakterom prirodzeného monopolu v Národnej rade Slovenskej republiky.

	Na základe uvedeného predkladá Ministerstvo hospodárstva SR materiál Zámery privatizácie a doprivatizácie majetkových účastí Fondu národného majetku SR na podnikaní spoločností Stredoslovenská energetika, a.s. a Východoslovenská energetika, a.s. a návrh postupu naloženia s majetkovými účasťami FNM SR na podnikaní týchto spoločností na prerokovanie vo vláde SR a jeho následné predloženie na rokovanie Národnej rady SR.